section_heading: Brands Hatch, Nürburgring i Zeltweg
paragraph_text: Prvi put u povijesti Formule 1, utrka se vozila na VN Austrije (II Grosser Preis von Österreich). Dogodilo se to 23. kolovoza na stazi Zeltweg. Iako su se utrke Formule 1 i nakon ove sezone vozile u Austriji, ovo je bio jedini put da je Zeltweg ugostio VN Austrije. Prilično neravna staza uzrokovala je probleme s ovjesom na mnogim bolidima. Prvi put ove sezone, Graham Hill je bio najbrži u kvalifikacijama ispred Surteesa, Clarka i Gurneya. Jochen Rindt u Brabhamu Roba Walkera, upisao je prvi nastup u Formuli 1. Kvalificirao se na 13. mjesto, a odustao je u 58. krugu zbog problema s upravljačem. Na startu je Gurney poveo utrku ispred Surteesa i Bandinija, ali već u sljedećem krugu Surtees prestiže Amerikanca. Zbog problema s ovjesom, Surtees odustaje samo osam krugova kasnije, te Gurney ponovo prelazi u vodstvo ispred Clarka, Bandinija i McLarena. U 40. krugu Clark odustaje, a sedam krugova nakon i Gurney zbog problema s ovjesom. Bandini je nakon toga preuzeo vodstvo ispred Ginthera i Joakima Bonniera. U 59. krugu Phil Hill je izletio sa staze, te se zapalio nakon udarca u zaštitne ograde. Hill je prošao bez većih ozljeda. U 90. krugu problemi s motorom pojavili su se na Bonnierovom bolidu, te je Šveđanin utrku završio na 6. mjestu. Lorenzo Bandini je ostvario svoju prvu i jedinu pobjedu, a Bob Anderson prvo postolje u Formuli 1. Innes Ireland osvojio je prve bodove ove sezone. Graham Hill se u prvom krugu izvrtio na stazi te pao na 12. mjesto, a četiri kruga nakon je odustao zbog problema s bolidom.<ref> GRAND PRIX RESULTS: AUSTRIAN GP, 1964 grandprix.com. Pristupljeno 11. listopada 2017.